Jason Desira li għamel konvenju biex jixtri l-proprjetà qal li x-xogħol kien għamlu hu u ma jistax jifhem għalfejn qed idaħħlu lill-Ministru Dalli fl-istorja Il-Partit Nazzjonalista qal li l-Ministru Helena Dalli għandha terfa’ r-responsabbiltà politika dwar dak li qed jiġri fil-propjetà ta’ żewġha fejn skont kelliema tal-Oppozizzjoni qed jsiru bosta illegalitajiet. Il-Partit Nazzjonalista qal li jekk il-Partit Laburista jkejjel b’xibru, bħalma sejjaħ għar-riżenja ta’ Victor Scerri minn President tal-Partit Nazzjonalista, għandhu jagħmel l-istess f’dan il-każ. Id-Deputat Nazzjonalista Ryan Callus f’konferenza tal-aħbarjiet qal li l-Ministru tal-Opportunitajiet Indaqs, Helena Dalli, jidher li għanda aktar opportunitajiet minn ħaddiehor u dan għax fi propjetà tar-ragel tagħha qed jsir xogħol li jmur kontra l-liġijiet tal-ippjanar. L-Inġinier Callus sejjaħ dan bħala abbuż ta’ poter u appella lill-Ministru terfa’ r-responsabbiltà politika. Id-Deputat Nazzjonalista qal li fi propjetà fiż-Żejtun qed iseħħu numru ta’ illegalitajiet u saħansitra hemm avviż ta’ infurzar fiha. Is-Sur Callus sejjaħ bħala skuża l-fatt li r-raġel tal-Ministru qal li ma kienx jaf li għaddej ix-xogħol f’din il-propjeà li qiegħda fuq konvenju biex tinbiegħ. Il-kelliem qal li għalkemm hemm konvenju għat-trasferiment tal-propjetà s’issa għadha ssejjah lir-raġel tal-Ministru u hija responsabbiltà tiegħu. Id-deputat Nazzjonalista Charlo Bonnici sejjaħ dan bħala każ ċar ta’ abbuż ta’ poter, anke’ mil-lat ambjentali u dan għax minkejja li l-policies il-ġodda tal-ODZ huma ferm aktar laxki, dan il-każ xorta jmur kontra dawn il-policies. Fi tmiem il-konferenza tal-aħbarjiet, Jason Desira li għamel konvenju biex jixtri l-propjetà, qal li x-xogħol kien għamlu hu u ma jistax jifhem għalfejn qed idaħħlu lill-Ministru Dalli fl-istorja. Mistoqsi jekk jiċħadx li hemm llegalitajiet, is-Sur Desira qal li skont il-policies l-ġodda l-binja hija skont il-liġi. Meta nġibdet l-attenzjoni li kien hemm avviż ta’ infurzar, is-Sur Desira ma kkumentax. Qal li l-kuntratt mistenni jiġi ffirmat f’Ġunju li ġej.